Document ID: 32015D0354

DEĊIŻJONI TAL-KUNSILL (UE) 2015/354
tat-2 ta' Marzu 2015
li tadotta r-Regoli ta' Proċedura tal-Kumitat tal-Faċilità tal-Investiment stabbilit taħt l-awspiċji tal-Bank Ewropew tal-Investiment
IL-KUNSILL TAL-UNJONI EWROPEA
Wara li kkunsidra t-Trattat dwar l-Unjoni Ewropea,
Wara li kkunsidra t-Trattat dwar il-Funzjonament tal-Unjoni Ewropea,
Wara li kkunsidra l-Ftehim Intern bejn ir-Rappreżentanti tal-Gvernijiet tal-Istati Membri, imlaqqgħin fi ħdan il-Kunsill, dwar l-iffinanzjar ta' għajnuna mill-Unjoni Ewropea taħt il-Qafas Finanzjarju Pluriennali għall-perjodu mill-2014 sal-2020, skont il-Ftehim ta' Sħubija AKP-UE, u dwar l-allokazzjoni ta' assistenza finanzjarja għall-Pajjiżi u t-Territorji extra-Ewropej li għalihom tapplika r-Raba' Parti tat-Trattat dwar il-Funzjonament tal-Unjoni Ewropea (1) (il-“Ftehim Intern”), u b'mod partikolari l-Artikolu 9(2) tiegħu,
Wara li kkunsidra l-proposta tal-Bank Ewropew tal-Investiment,
Billi:
(1)
Il-Ftehim ta' Sħubija bejn il-membri tal-Grupp tal' Stati Afrikani, tal-Karibew u tal-Paċifiku, minn naħa waħda, u l-Komunità Ewropea u l-Istati Membri tagħha, min-naħa l-oħra, iffirmat f'Kotonù fit-23 ta' Ġunju 2000 (2), kif emendat għall-ewwel darba fil-Lussemburgu fil-25 ta' Ġunju 2005 (3) u kif emendat għat-tieni darba f'Ouagadougou fit-22 ta' Ġunju 2010 (4) (il-“Ftehim ta' Sħubija AKP-UE”). jipprevedi d-definizzjoni tal-protokolli finanzjarji għal kull perjodu ta' ħames snin.
(2)
Fis-26 ta' Ġunju 2013, ir-Rappreżentanti tal-Gvernijiet tal-Istati Membri, imlaqqgħin fi ħdan il-Kunsill, adottaw Ftehim Intern skont il-Ftehim ta' Sħubija AKP-UE, li jipprevedi t-twaqqif ta' Kumitat (il-“Kumitat tal-Faċilità tal-Investiment”), li jikkonsisti mir-Rappreżentanti tal-Gvernijiet tal-Istati Membri u minn rappreżentant tal-Kummissjoni, taħt l-awspiċji tal-Bank Ewropew tal-Investiment (BEI).
(3)
Fis-17 ta' Novembru 2014, il-BEI, wara li kkonsulta l-Kummissjoni, ippreżenta lill-Kunsill proposta għal Deċiżjoni li tadotta r-regoli ta' proċedura tal-Kumitat tal-Faċilità tal-Investiment.
(4)
Ir-regoli ta' proċedura tal-Kumitat tal-Faċilità tal-Investiment għandhom jieħdu kont tad-dispożizzjonijiet rilevanti tad-Deċiżjoni tal-Kunsill 2013/755/UE (5) u tar-Regolament tal-Kunsill (UE) 2015/322 (6),
ADOTTA DIN ID-DEĊIŻJONI:
Artikolu 1
Ir-Regoli ta' Proċedura tal-Kumitat tal-Faċilità tal-Investiment stabbilit taħt l-awspiċji tal-Bank Ewropew tal-Investiment, kif indikat fl-Anness, huma b'dan adottati.
Artikolu 2
Din id-Deċiżjoni għandha tidħol fis-seħħ fil-jum wara dak tal-pubblikazzjoni tagħha f'Il-Ġurnal Uffiċjali tal-Unjoni Ewropea.
Magħmul fil-Brussell, it-2 ta' Marzu 2015.

Labels: 10
18
15
19